'मोदी, नीतीश के विकास कार्यों का अनुसरण करें मुख्यमंत्री'  
अन्ना हजारे ने रविवार को देशभर के मुख्यमंत्रियों को नीतीश कुमार और नरेंद्र मोदी द्वारा किए गए विकास कार्य का अनुसरण करने की सलाह दी।
वरिष्ठ सामाजिक कार्यकर्ता अन्ना हजारे ने रविवार को देशभर के मुख्यमंत्रियों को नीतीश कुमार और नरेंद्र मोदी द्वारा किए गए विकास कार्य का अनुसरण करने की सलाह दी।  एक सख्त लोकपाल विधेयक का स्वरूप तय करने के लिए नागरिक समाज की भागीदारी की मांग को लेकर अपने पांच दिनों का आमरण अनशन तोड़ने के एक दिन बाद अन्ना हजारे ने एक संवाददाता सम्मेलन में कहा, "बिहार के मुख्यमंत्री नीतीश कुमार और गुजरात के मुख्यमंत्री नरेंद्र मोदी ने जो विकास कार्य किए हैं वैसा ही विकास देश के अन्य मुख्यमंत्रियों द्वारा किया जाना चाहिए।" उन्होंने कहा, "मैं किसी पार्टी के समर्थन में नहीं हूं लेकिन मैं उनके (मोदी एवं नीतीश कुमार) कार्यों का समर्थन करता हूं। इनके द्वारा जमीनी स्तर पर किए गए कार्यों को दोहराने की जरूरत है। इन दोनों मुख्यमंत्रियों ने ग्रामीण क्षेत्रों में जो विकास किया है उसका अनुकरण किया जाना चाहिए।"  अन्ना हजारे ने हालांकि कहा, "मैं इस तरह की राजनीति में नहीं जाऊंगा।"  सामाजिक कार्यकर्ता ने कहा कि दोनों नेताओं की प्रशंसा करने के बावजूद वह किसी मुख्यमंत्री को तभी अच्छा कहेंगे जब वे अपने राज्यों में लोकायुक्त विधेयक पारित करेंगे।